ការសម្ភាសន៍របស់អ្នកមីង ម៉ាក ស៊ីម

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះ ម៉ាក ស៊ីម

ពត៌មានសង្ខេបរបស់អ្នកមីងម៉ាក ស៊ីម

សព្វថ្ងៃនេះអ្នកមីងម៉ាក ស៊ីមមានអាយុ៥៧ឆ្នាំហើយ គាត់មានស្រុកកំណើតជាអ្នកស្រុកកោះធំ ខេត្តកណ្តាលតែគាត់ផ្លាស់ប្តូរមកនៅខេត្តសៀមរាប។ គាត់មានបងប្អូនរហូតដល់១២នាក់តែជាអកុសសបងប្អូនរបស់គាត់៨នាក់និងឪគាត់បានបាត់បង់ជីវិតនៅក្នុងសម័យក៏ជូរចត់ឃោរឃៅគឺសម័យប៉ុល ពតបាត់ទៅហើយ។ គាត់ត្រូវរស់នៅជាមួយម្តាយដែលជាស្ត្រីមេម៉ាយហើយមានកូន៤នាក់ទៀតក្នុងបន្ទុកគ្រួសារ តែអ្នកមីងបានឆ្លៀតពេលដើម្បីធ្វើការរកលុយកាក់បន្ថែមក្នុងពេលដែលគាត់ទំនេរពីម៉ោងសិក្សាររបស់គាត់។ បន្ទាប់មកគាត់ក៏មានក្រុមគ្រួសារផ្ទាល់ខ្លួនរបស់គាត់តែភាពរីករាយនិងសេចក្តីសុខមិនបានយូរអង្វែងទេក្នុងក្រុមគ្រួសារគាត់ដោយសារតែប្តីរបស់គាត់ចូលចិត្តហូបស្រាហើយធ្វើរហូតដល់មានការទាត់ធាក់កូនប្រុសរបស់គាត់ម្នាក់បាក់ឆ្អឹងខ្នង ដោយសាតែមូលហេតុនោះហើយគាត់បានចែកផ្លូវជាមួយប្តីរបស់គាត់ ហើយត្រូវក្លាយជាស្ត្រីមេម៉ាយចិញ្ចឹមកូន៤នាក់ដោយម្នាក់ឯង គាត់ជាស្ត្រីដ៏អស្ចារ្យម្នាក់។

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់ មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ កូនចៅជំនាន់ក្រោយរបស់មីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា www.cambodiaoralhistory.byu.edu ណាមីង ចឹងតើមីងយល់ព្រមឲ្យខ្ញុំដាក់សម្ភាសន៍របស់មីងចូលទៅក្នុងវេបសាយរបស់សាលាទេមីង?

ខ៖ អូខេ។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី១០ ខែតុលា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិត្រពាំងសេះទក្សិណខាងខាងត្បូង ឃុំគោកចក ស្រុកសៀមរាប ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះម៉ាក ស៊ីម ចឹងម៉ងអូន។

ក៖ ចុះមីងមានឈ្មោះហៅក្រៅផ្សេងទេមីង?

ខ៖ អត់។

ក៖ ចុះមីងឆ្នាំនេះមានអាយុប៉ុន្មានហើយមីង?

ខ៖ ៥៧ឆ្នាំ។

ក៖ ចុះអ្នកមីងចាំថ្ងៃខែឆ្នាំកំណើតរបស់មីងបានទេ?

ខ៖ កើតថ្ងៃទី១៥ ថ្ងៃសុក្រ ម៉ោង៥ព្រឹកម៉ោង៥ជិតភ្លឺណា ហើយថ្ងៃអាទិត្យ ហើយថ្ងៃសុក្រ ច្រឡំមាត់សុំទោស កើតថ្ងៃសុក្រម៉ោង៥ជិតភ្លឺ ហើយតែប៉ុណ្ណឹងចឹង។

ក៖ ចុះខែណា ឆ្នាំណាដែរមីង?

ខ៖ ខែ៧។

ក៖ ឆ្នាំណាដែរអ្នកមីងចាំឆ្នាំទេ?

ខ៖ ឆ្នាំ១៩៦១។

ក៖ ចុះឆ្នាំខ្មែរអ្នកមីងដឹងថាកើតឆ្នាំណាទេមីង?

ខ៖ អូ អត់ចាំទេខ្មែរចាំតែបារាំង កើតឆ្នាំរោងកើតឆ្នាំអឺ កើតមកខ្ញុំទាន់ប៉ុល ពតខ្ញុំនៅអង្គរភាពកុមារពេលនោះគេឲ្យកន្តៀតដីម៉ោងជិតភ្លឺហើយពេលនោះអត់មានខោអាវស្លៀកពាក់ទេមានតែមួយកំប្លេ ពេលត្រលប់មកពីកន្តៀតដីណឹងមកវិញខោអាវណឹងគក់ដាក់ហាលពេលយប់ស្លៀកក្រមារដេក ចងពុងក្រមារដេកពេលហើយ ពេលជិតភ្លឺគេវៃអាគាំងឲ្យទៅជញ្ជូនដីទៀតហើយ ពេលខ្លះក៏រែកដីរែកទៅឈឺស្មារពេកក៏សុំគេថាមិត្តបង ខ្ញុំសុំកន្តៀតវិញដល់ពេលកន្តៀតទៅអាវាមួយចំហៀងខ្លួនខាងស្តាំនេះគឺអត់មានបំណាស់ប៉ះទេអូន មួយកំប្ល៉េគត់ម៉ងរហែកអស់គឺពាក់នៅតែរហែកចឹង ហើយពេលនៅអង្គរភាពកុមារណឹងឲ្យបានតែញុំសម្លរព្រលិតនោះសម្លរព្រលិតណឹងគេស្លរទាំងឬសទាំងស្លឹកទឹកខ្មៅព្រីចម៉ង ពេលខ្លះទៅក៏ទៅសុំការដ្ឋានអំបិលគ្រួស ខាំក្រឹបៗចឹងទៅហូបជាមួយបាយហើយអរណាស់ហើយដើរទៅចឹងទៅពេលយប់ម៉ោង៣ភ្លឺចឹងទៅ ពេលខ្លះខ្មោចលងទៅក៏រត់ទៅមុខអាខ្លះរត់ថយក្រោយហើយពេលនិយាយថាអូរខ្មោចលងចឹងហើយគេវាស់ដីឲ្យយើងជីក៣ម៉ែត្រ វិន័យ ហើយពេលនោះហៅតែមិត្តបង មិត្តបងទេ តែអត់ចេះហៅមិត្តបងគេមួលក្រលៀន មួលក្រលៀនហើមហើយដើរអត់កើតក៏គេឲ្យគេដាក់អឺកំរិតឲ្យយើងជញ្ជូនដីឲ្យហើយ៣ម៉ែត្រក្នុងមួយនាក់មួយថ្ងៃ ហើយកាលនោះអាយុបានន្មាន ដូចជា១៣ ១៤ឆ្នាំទេកាលណឹងចាស ១២ឆ្នាំទេនិយាយឲ្យពេញឆ្នាំទៅវ័យ វ័យ១២ឆ្នាំហើយវេទនាលំបាកតោកយោកណាស់ពីជំនាន់ប៉ុល ពត ហើយបើឃើញមារដើរចឹងទៅហៅ ចឹកៗចឹកទៅណាគាត់ថាកុំឲ្យហៅចឹក គេយកអញទៅវ៉ៃចោលហើយខ្លួនអើយ មានអីមានបង្គីមួយគូរ ប៉ែលមួយ ចបកាប់មួយចឹងទៅអូនពេលហើយខ្ញុំក៏អត់អស់ចិត្តខ្ញុំ ខ្ញុំដើរទៅមើលគាត់គេជីកអណ្លុង គេដាក់មួយប៉ែលៗ អាខ្លះនិងត្បូងចបទៅកាយកីកប់ទៅអាខ្លះអត់បានកាយដីកប់ទេ ងាប់កំសត់ខ្លួនណាស់ គរដូចអុសម៉ែត្រចឹង ពេលហើយខ្ញុំអត់ចេះខ្លាចទេ ពេលពេលចឹងទៅគេធ្វើមេទិញចឹងទៅ ទៅមើលអាឆ្អឹងនៅមន្ទីរពោរទន្លេនោះ ក្បាលអូនអើយដឹក៣ឡានអាកាំម៉ាស់អត់អស់ផង ហើយឆ្អឹងជង្គង់គេដាក់ម៉ាមួយជួរៗចឹងគេរៀបដូចអុសម៉ែត្រចឹង ហើយផ្ការ ដុះ៧ពណ៌ ផ្ការដុះលើឆ្អឹងខ្មោចណឹងចែ ដល់ពេលបែក៧៩នេះយើងគេបុណ្យឲ្យពួកគាត់ចឹងណាពួកអ្នកស្លាប់ទៅនោះ ចែអើយកំសត់ណាស់ហើយគេថា ចុមមីមួយនេះឡើងទៅមើលខ្មោចនៅអាផ្ទះសរសរ១២អត់ខ្លាចទេ ខ្ញុំថាដឹងខ្លាចអីទេជៀសងាប់មិនរួចទេមុនហើយក្រោយ ព្រោះអីនៅសល់តែមួយអាទិត្យទៀតគេយកទៅវ៉ៃចោលមួយ គ្រួសារអីមួយពូជនោះ ពេលចៅឯងធ្វើខុសចឹង អាអូនធ្វើខុសចឹងណាទៅមួយពូជ ណឹងទាំងអស់ម៉ង ទោះបីអូននៅដល់ណាអី នៅគេហៅថានៅស្រុកលើកដែក ឬមួយក៏នៅខាងអឺគេហៅ ស្អីទេខ្ញុំមិនសូវស្គាលស្រុកទេស្រុកលើកដែកហើយទៅស្រុកឈើខ្មៅ ទោះបីនៅឆ្ងាយដល់ណាក៏ដោយដើររត់ ដើររត់ក៏ដោយក៏ត្រូវតែប្រមូលហៅគ្នាមកឲ្យអស់ដើម្បីគេវ៉ៃចោលអូន អាខ្លះទៅអារនិងធាងត្នោត អីុឃើញអ៊ុំឃើញច្បាស់ម៉ងតែខ្ញុំមិនចេះខ្លាច ពេលដល់ពេលហើយគេថាហកថ្ងៃណឹងទៅរៀនមានអីរៀនវ៉ៃដុំដីមួយដុំ ប៉ូក យកមកឈូសៗជាមួយដើរឈើរទៅ អង្គុយរៀនទៅអាដុំដីណឹងអាដុំឥដ្ឋណឹងយើងសរសេរអាណឹងដីឥដ្ឋណា ហើយរួចទៅខ្ញុំអង្គុយរៀនចឹងទៅខ្ញុំថាចេះ អូយមិត្តបងអើយខ្ញុំសុំមិត្តបងទៅបត់ជើងតូច គេថាយីទៅបត់ជើងស្អី អឺមិត្តឯងណឹងចង់ស្លាប់ហី ខ្ញុំថាអត់ទេមិនឲ្យខ្ញុំទៅបត់ជើងក៏ខ្ញុំទៅដែរ ទៅខ្ញុំដើរទៅប្រហែលជា២០០ម៉ែត្រទៅ ខ្ញុំថា អើយឃ្លានព្រីងណាស់លឺចាបវាចឹកចឹងទៅក៏រើសព្រីងញុំណាអាអូន ដល់ពេលហើយទៅស្រាប់តែពូនោះស្រែកថា ម៉ែអើយជួយកូនផង! ខ្ញុំទៅក៏ដើរទៅលឺសូរសម្លេងណឹងក៏ទៅមើល មើលទៅគេចងដៃចងជើងហើយគេយកកណ្តៀវច្រូតស្រូវណឹង យកទៅអារអូន អាររហូតពីបំពង់កររហូតដល់ដើមទ្រូង ហើយទៅគេលិឌឈាមណឹងតែម្តងអាអ្នកអារណឹង ខ្ញុំក៏ត្រលប់មកវិញហីអត់ត់កស្លុតខ្លាចណាស់ណាប៉ុន្តែខ្ញុំតាំងចិត្តថាខ្ញុំអត់ខ្លាច ខ្ញុំត្រូវក្លាហានព្រោះអីឪពុកខ្ញុំថាកូនកុំសូវនិយាយអីតែពេសតែពាសនិយាយអីកូនត្រូវគិតព្រោះអីមិត្តបងគេយកវ៉ៃចោលណា មួយពូជៗវ៉ៃងាយណាស់កូន ខ្ញុំថាចាស ដល់ហើយកាលនោះឯងហៅគាត់ប៉ា ប៉ា ដល់ពេលហើយគាត់ថាកូនណាកុំហៅប៉ា ហៅឪ ឪទៅ យើងជាកូនកសិករកុំហៅប៉ាតែហៅប៉ាគេហៅសក្តិភូមិនាយទន់ណឹងជំនាន់ ប៉ុលពតណឹង រួចទៅខ្ញុំក៏ថាឪអើយកូនសុំហៅថាឪ ឪចុះ ហៅម៉េចហៅទៅកូនអើយឲ្យតែមានសេចក្តីសុខម៉ែឪជូនពរកូនអាយុវែង ហើយឪខ្ញុំស្លាប់នៅជំនាន់ប៉ុល ពតណឹងអាអូនគេយកវ៉ៃចោល វ៉ៃមុនពួកខ្ញុំទៀតខ្ញុំនៅមួយអាទិត្យក្រោយគេយកទៅវ៉ៃ គាត់វ៉ៃថ្ងៃច័ន្ទចឹងច័ន្ទក្រោយខ្ញុំត្រូវទៅ ដល់ពេលហើយខ្ញុំឃ្លានពោតពូជគេខ្ញុំថាទៅកើបពោតនោះលីងហូបហើយ ព្រោះអីនៅសល់ថ្ងៃច័ន្ទក្រោយគេយកទៅសម្លាប់ចោលហើយ អញ្ចឹងទៅក៏ទៅលួចយកមកលីងហូបទៅថាងាប់ក៏ងាប់ទៅ ទេសកាលអីក៏បែក៧៩ណឹងឯង បែក៧៩ណឹងរែកឆ្នាំងរែកចានរត់ទៅឆ្ងាយណាស់អាអូនលឺសូរតែគ្រាប់កាំភ្លើងមកពីក្រោយទេ ខ្លះទៅក៏អូសរទេះខ្លះទៅក៏រែកឆ្នាំរែកចានរត់ចឹងទៅ រត់មានមួយអាទិត្យគេ ឲ្យចូលភូមិវិញចូលស្រុកកំណើតភូមិនៅត្រង់ណាទៅត្រង់ណឹងខ្ញុំនៅភូមិលេខ៥ ឃុំពោធិ៍បាន ស្រុកកោះធំណឹងហើយរួចទៅនិយាយពីជំនាន់ប៉ុល ពតណឹង ថាមិនចេះធ្វើចោរក៏ចេះធ្វើចោរដែរដើម្បីក្រពះហើយហូបក៏គ្មានអីឆ្ងាញ់ផងសម្លរព្រលិតទឹកឡើងខ្មៅ ប៉ែរ ត្រីរ៉ស់៣ចឹងទៅមួយខ្ទះត្នោតនោះ ៣ត្រីប្រហែលជាចំនួន១គីឡូត្រីណឹង ហើយរួចទៅដួសម្នាក់មួយចានពេលខ្លះបបរលាយពោតចឹងទៅបបរអង្ករមួយគ្រាប់ៗ បើនិយាយពីអង្ករហើយនិងស្រូវវិញនៅពេញឃ្លាំងគេអត់ឲ្យយើងហូបម៉ង ហើយរួចទៅឪប្រាប់ថាកូនណាកូនកុំទៅរញ៉េរញ៉ៃទៅកុំទៅឃ្លានអីយកពោតយកអង្ករយកអីគេ ថាអត់ទេឪអើយខ្ញុំអត់ទៅទេ តែចឹកគាត់ថាក្មួយឯងបើឃ្លានបាយមកន្លែងចឹកមកចឹកឲ្យបាយហូប ថាចេអូ ឲ្យតែគេឃើញណឹងគេយកវ៉ៃចោលឥឡូវខ្ញុំអត់ទៅទេចឹកអើយពូអើយ ទម្រាំ ហៅថាបកប្រែថាពូវិញរឹងអណ្តាតណាស់ ហើយគាត់ក៏ថាក្មួយអើយបើគេប្រាប់ថាកុំឲ្យហៅចឹកគេសក្តិភូមិនាយទន់ក្មួយអើយចូលស្ទឹងតាមបត់ចូលស្រុកតាមប្រទេស គេឲ្យថាអីនិយាយអីកូនតាមណឹងទៅនិយាយតាមគេទៅបានអាយុវែងគេអត់យកវ៉ៃចោល ហើយបងប្រុសខ្ញុំមួយនៅខេត្តកំពង់ឆ្នាំងណឹង គេយកទៅវ៉ៃចោលណាចែវ៉ៃណាអាអូន គេវ៉ៃហើយគេទាញដៃចងស្លាបសេកខ្ញុំទៅវ៉ៃពីក្រោយខ្ញុំទៅវ៉ៃអាអ្នកវ៉ៃណឹង ដុំដីគប់៣ដុំ ដីរបូតអាដងចបពីដៃទៅបងខ្ញុំបានរស់ដល់សព្វថ្ងៃណឹង បងខ្ញុំចេអូនឯងអត់ខ្លាចទេ យី ខ្ញុំណាសម្លាប់ហ៊ាឯងខ្ញុំទៅសម្លាប់អ្នកណឹងសិន មានខ្លាចទេកាលណឹងនៅអាយុ១២ឆ្នាំរួចទៅដូចអត់ចេះខ្លាចម៉ង ចាសដល់ពេលយើងហើយនិយាយហូរហែរតាមយើងដល់ សព្វថ្ងៃអូនណែ។

ក៖ អឺកាលអ្នកមីងជម្លៀសណឹងជម្លៀសទៅខេត្តណាដែរអ្នកមីង?

ខ៖ ទៅខាងកំពង់កុង។

ក៖ ខេត្តណាដែរអ្នកមីង?

ខ៖ ទៅខាងឃុំលើកដែក។

ក៖ នៅខេត្តសៀមរាបនេះដែរ?

ខ៖ អត់ទេស្រុកកោះធំណឹង មិនមែនសៀមរាបទេនៅស្រុកកោះធំ ខេត្តកណ្តាលដែរណឹងចែជាមួយភ្នំពេញដែរណឹង ហើយដល់ពេលយើងបែក៧៩មក បងជីដូនមួយខ្ញុំថាចេតោះទៅភ្នំេពញទៅយកប៊ីចេងប៊ីអីចែកអ្នកស្រុកហូបហើយខ្ញុំមានអីចេះបើកកាណូតបើកអីចឹងមកយកអាប៊ីចេងទៅចែកអ្នកស្រុកម្នាក់មួយដងៗ គេអរចង់អូអូនអើយបានទឹកស៊ីអីុវទឹកត្រីអីមិនដែលបានស្គាល់ហូបផង។

ក៖ ចុះអ្នកមីងមានបងប្អូនចំនួនប៉ុន្មាននាក់ដែរមីង?

ខ៖ អឺសព្វថ្ងៃណឹង៤នាក់អាអូន ងាប់ ងាប់ពីជំនាន់ប៉ុល ពតអស់ ទាំងអស់បងប្អូន១២នាក់ងាប់ច្រើនចង់អី ១២នាក់ឥឡូវនៅសល់៤នាក់ ងាប់អស់៨នាក់។

ក៖ នៅសម័យប៉ុល ពតស្លាប់អស់៨នាក់?

ខ៖ ចាស។

ក៖ រួចទាំងឪពុកម្នាក់ទៀត?

ខ៖ ឪ ឪម្នាក់ទៀតហើយរួចទៅពេលនោះឈឺកើតកញ្ជ្រឹលអីណឹងមួយអាទិត្យម៉ែងាប់អស់កូន៤ កូនធំៗណា អាយុ១៥ឆ្នាំ ១៦ ១៧ឆ្នាំ សុទ្ធតែបងៗខ្ញុំទៀត មានអីខ្ញុំចេះ ខ្ញុំចេះលួចអូន លួចបេះននោងគេ បេះននោងហើយយកមកកាប់ដីយកជន្លេនណាអូន វះននោងណឹងទៅកាប់ដីយកជន្លេនហើយយើងដុតននោងណឹងទៅពូតទឹកអាននោង ណឹងមកយកមកឲ្យអ្នកកើតកញ្ជ្រឹលណឹងផឹក ណឹងបានអាបងៗរស់បាន២ ៣នាក់ណឹង បងខ្ញុំ២នាក់ទៀតណឹងបានរស់ដោយសារអញ្ចឹង។

ក៖ ចុះអ្នកមីងជាកូនទីប៉ុន្មានដែរអ្នកមីង?

ខ៖ ខ្ញុំកូនទី៧។

ក៖ ចុះអ្នកមីងចាំឈ្មោះទាំងអស់របស់បងប្អូនមីងបានទេ? អាចប្រាប់ពីមុខដំបូងគេ?

ខ៖ មុនដំបូងគេបងស្រីទី១ឈ្មោះវណ្ណារី បងប្រុសទី២ឈ្មោះវណ្ណារ៉ា ដល់ពេលទី៣ឈ្មោះគីម ទី៤ឈ្មោះតុង ទី៥ឈ្មោះសុង ទី៦ឈ្មោះសារ៉ុម ទី៧ឈ្មោះសារ៉ាយ ចាសអត់ទេសារ៉ាយ ទី៨ណឹងខ្ញុំ ទី៨ឈ្មោះខ្ញុំណឹងឈ្មោះស៊ីម ទី៩ឈ្មោះសាវឿន ទី១០ឈ្មោះសាវ៉េត ទី១១ឈ្មោះសុវណ្ណ ទី១២ឈ្មោះអឺអីគេទេគេហៅអាពៅ អាពៅ ព្រោះពៅគេ ហើយអាខ្លះគេហៅអាម៉ាប់ៗចឹងទៅកាលណឹងឈ្មោះវា២ ចាសភាគច្រើនអាពៅគេហៅអាពៅ។

ក៖ ចុះអ្នកមីងមានចងចាំសាច់រឿងអ្វីខ្លះឬក៏ធ្លាប់ធ្វើអ្វីខ្លះជាមួយបងប្អូនអ្នកមីងប្រាប់ឲ្យកូនចៅដឹងបានទេមីង? កាលនៅក្មេងៗធ្វើអីជាមួយគ្នាដែរ?

ខ៖ មិនមែនធ្វើអីផង រត់លេងហើយនិងដើរលក់ដំឡូងស្ងោរលក់អីចឹងទៅ យើងអ្នកនិយាយរួមក្រក្រីឪពុកម្តាយ ចាសធ្វើស្រែចំការបែក៧៩មកណឹងម៉ែគាត់ធ្វើស្រែ ហើយទៅខ្ញុំទៅរៀនបណ្តើរចឹងទៅរៀនពេលល្ងាចចឹងទៅព្រឹកឡើងខ្ញុំដើរម៉ៅស្ពៃគេលក់មួយបក្សៗចឹងទៅចំណេញបាន មួយម៉ឺន មួយម៉ឺនជាងអីចឹងទៅ អត់ទេចែបានមួយម៉ឺនជាងហើយចាយមួយកាក់ ពីរកាក់ខ្ញុំចាំណាចែ ជួលជួល ចាសចាយរយចាយរៀលណឹង ប៉ុន្តែអឺយកលុយណឹងមកជួលគេស្ទូងស្រូវ ដកសំណាបអីចឹងទៅអូនជួយកម្លាំងម៉ែ។

ក៖ ចុះម្តាយរបស់អ្នកមីងមានឈ្មោះអ្វីដែរអ្នកមីង?

ខ៖ ម៉ែឈ្មោះ ចាប ញ៉ ឪពុកខ្ញុំឈ្មោះអឺ សាម ម៉ាក។

ក៖ ចុះពួកគាត់មានស្រុកកំណើតនៅខេត្តកណ្តាលដែរមែនមីង?

ខ៖ ចាសនៅកណ្តាលទាំងអស់គ្នា។

ក៖ ចុះម្តាយមីងសព្វថ្ងៃគាត់នៅមានជីវិតទេ?

ខ៖ គាត់ស្លាប់ហើយទើបតែស្លាប់២ឆ្នាំ ឆ្នាំនេះ។

ក៖ ចុះកាលដែលម្តាយអ្នកមីងនៅរស់ណឹង អ្នកមីងនៅតូចណឹងគាត់ប្រកបការងារអ្វីដើម្បីចិញ្ចឹមជីវិត?

ខ៖ អឺ គាត់លក់នំលក់អីចឹងទៅអាអូនធ្វើនំល្ពៅ នំត្រលាច នំអន្សមចេកអីលក់។

ក៖ ចុះឪពុករបស់អ្នកមីងវិញធ្វើអ្វីដែរ?

ខ៖ គាត់ពីជំនាន់ប៉ុល ពតគាត់ជាអ្នកនេសាទ ហើយបើមុនប៉ុល ពតនៅលន់ ណុលខ្ញុំមិនដឹងថាគាត់ធ្វើអីផងបើយើងនៅតូច។

ក៖ ចុះឪពុកម្តាយរបស់អ្នកមីងជាមនុស្សបែបណាដែរ? គាត់កាចឬស្លូតដែរ?

ខ៖ អូ! គាត់ស្លូតណាស់ ដល់ពេលវ៉ៃកូនម្តងៗបត់កន្សែងជា២វ៉ៃទៅ ដូចបក់មូសណឹង។

ក៖ ចុះអ្នកមីងចាំជីដូនជីតាទេមីង?

ខ៖ ចាំតើ។

ក៖ ជីដូនជីតាខាងម្តាយឈ្មោះអីដែរមីង?

ខ៖ អឺឪពុកម្តាយម៉ែខ្ញុំឈ្មោះមាស ផេង ហើយឪពុកគាត់ឈ្មោះអីគេឈ្មោះ សូ ចាប។

ក៖ អញ្ចឹងមានន័យថាយាយឈ្មោះមាស ផេង ហើយតាឈ្មោះសូ ចាប ចុះខាងឪពុកវិញ?

ខ៖ ខាងឪពុក អត់សូវចាំទេឈ្មោះតាសាមណឹងឯង ហើយទាប ប្តីប្រពន្ធគាត់ចាសឈ្មោះយាយទាប ឈ្មោះកុងសាមហើយត្រកូលគាត់ខ្ញុំអត់ស្គាល់ព្រោះអីអាណឹងចូលកុងតួតយាយតួតហើយុំ

ក៖ ចុះពួកគាត់ក៏មានស្រុកកំណើតនៅកោះធំដែរ?

ខ៖ ចាស ស្រុកកំណើតនៅស្រុកកោះធំណឹង ចាសខេត្តកណ្តាល។

ក៖ អ្នកមីងហេតុអីក៏អ្នកមីងផ្លាស់ប្តូរមកនៅសៀមរាបដែរអ្នកមីង?

ខ៖ ហឺ និយាយជីវណឹងកំសត់ខ្លួនណាស់។

ក៖ រៀបរាប់បន្តិចមកអ្នកមីង?

ខ៖ ពេលមានប្តីពេលនោះឯងប្តីធ្វើបាប ទាត់កូនមួយបាក់ឆ្អឹងខ្នងកូនទី២ពេលនោះក៏ចាប់ផ្តើមបែកបាក់គ្នាចឹងទៅ ស្រាប់តែឪពុកក្មេកម្តាយក្មេកគាត់នៅខេត្តស្វាយរៀង តែឪពុកក្មេកគាត់ធ្វើប្រធានភូមិពេលណាដែលទៅលេងម្តាយក្មេកម្តងៗអោបកូនប្រសារយំហើយស្រណោះកូន ហើយរួចទៅគាត់និយាយរួមទៅខ្ញុំស្អប់អ្នកផឹកអត់ចូលចិត្តអ្នកផឹកដល់ពេលបានប្តីពិភពផឹកម៉ងណា ផឹកទាត់កូនមួយបាក់ឆ្អឹងខ្នងកូនមានអាយុ២ខែ ទើបខ្ញុំចាប់ផ្តើមលែងលះបែកបាក់គ្នាទៅសព្វថ្ងៃណឹងក៏មេម៉ាយកូន៤នាក់ ប្រុស២ ស្រី២ បើនិយាយពីមេម៉ាយតាំងពីឆ្នាំ២០០មកឥឡូវណឹងចូល២០ឆ្នាំហើយ ហើយកូនពៅរាល់ថ្ងៃកូនមានប្តីប្រពន្ធអស់ហើយនៅតែកូនពៅមួយនៅរៀន ថាប្រលងឆ្នាំនេះទទួលអាកូវីដវាកូរអញ្ចឹងទៅអត់បានប្រលងអាណិតស្រណោះកូនចង់អីហើយ កូនថាម៉ែបើសិនជាខ្ញុំបានប្រលងជាប់ខ្ញុំមានការងារល្អធ្វើខ្ញុំមើលម៉ែចិញ្ចឹមម៉ែវិញអត់ឲ្យម៉ែធ្វើអីទេឲ្យម៉ែនៅផ្ទះ ហើយទាល់ឥឡូវឆាកជីវិតអត់មានអីធ្វើសព្វថ្ងៃនះៗពីមុនមកខ្ញុំដើរធ្វើចុងភៅ ធ្វើឲ្យនិយាយរួមតាមភ្ញៀវមិនរើសមុខ ប៉ះអ្នកណាគេហៅទៅអ្នកណឹងមានបារាំង ជប៉ុន ឬមួយចិនអីទៅទាំងអស់ខ្ញុំមានសញ្ញាប័ត្រចុងភៅម្ហូបចិនម្ហូបខ្មែរ ដល់ឥឡូវកូវីដវាកូរ ចឹងទៅសឹងតែដាច់បាយហើយរាល់ថ្ងៃ ទោះនៅម្នាក់ឯងក៏ដាច់បាយដែរកូនមានប្តីមានប្រពន្ធខ្លះទៅ កូនពៅទៅនៅជាមួយជប៉ុនគាត់មានជនជាតិជប៉ុនគេជួយផ្ចុងផ្តើមឲ្យកូនណឹងរៀន សព្វថ្ងៃណឹងតែឥឡូវខ្លួនខ្ញុំមេម៉ាយក៏អត់មានការងារអីធ្វើដែរនិយាយរួមសម្រាកតាំងពីខែ២ តាំងពីកូវីដកូរណឹងមកលែងមានការងារចាស ដាច់បាយហើយរាល់ថ្ងៃណឹង។

ក៖ ចុះអ្នកមីងមានបងប្អូនឬក៏សាច់ញាតិអីដែលរស់នៅក្រៅប្រទេសទេមីង?

ខ៖ អត់ តែគោលបំណងឥឡូវណឹងមានអ្នកធានាថាទៅទទួលកូវីដចឹងផ្អាកក៏លែងបានទៅលែងបានអីទៅ។

ក៖ ចុះបើទៅ ទៅប្រទេសណាដែរអ្នកមីង។

ខ៖ ខ្ញុំទៅ California គេឲ្យដឹងដំណឹងថាទៅខាងណឹងហើយធ្វើ Passport, Visa អីហើយអស់ហើយ ចាសរង់ចាំតែគេបើកជើងយន្តហោះហើយអាងប្រូចហើយ។

ក៖ ចុះអ្នកណាជាអ្នកជាធានាអ្នកមីងដែរអ្នកមីង?

ខ៖ អឺ ថោកែនៅកំពតផ្ទះសម្បែងគាត់ គាត់ជាជនជាតិចិនណាចិនកំពតម៉ង គាត់ធ្លាប់បើកហាងនៅសៀមរាបនេះ តែឥឡូវគាត់ទៅបើកហាងនៅអាមេរិកណឹងហាង ហាងគាត់៣ ៤ ៥កន្លែងនោះ Passport, Visa គាត់ធ្វើឲ្យមួយចប់ ហើយខ្ញុំនិយាយថាហ៊ាអើយហ៊ាខ្ញុំអត់មានលុយធ្វើ Passport, Visa អីទេហ៊ាឯងជួយចេញលុយធ្វើឲ្យទៅពេលដែលខ្ញុំទៅធ្វើការបានលុយហ៊ាកាត់ប្រាក់ខែទៅឬមួយក៏ហ៊ាដកថាហ៊ាឲ្យខ្ញុំចឹងឧទាហរណ៍ថាមួយខែ ១០០០អីចឹងហ៊ានដក៣០០ហា៊ទុកឲ្យខ្ញុំ៧០០ខ្ញុំរស់រានមានជីវិតហើយដើម្បីខ្ញុំសន្សំលុយទុកចិញ្ចឹមចាស់ពេលដែលយើងចាស់ទៅយើងសង្ឃឹមថាសុំលុយកូនពិបាកណាស់ណា បើកូនឲ្យម្តាយស្រួលជាទីបំផុត គ្រាន់តែឃើញកូនមុខក្រញ៉ូវមុខស្ងួតថា កូនប្រហែលជាកូនអត់មានលុយចាក់សាំងឫមួយក៏កូនអត់មានលុយទិញបាយហូប មានអារម្មណ៍មួយថាអញ្ចឹងណា គ្រាន់តែមើលខ្សែភ្នែកកូនសំឡឹងមើលមុខកូនណឹងដឹងតែកូនណឹងរកអីចង់បានអីហើយនោះយើងជាម្តាយ ចំណែកកូនវិញអើយភាគតិច ដែលសង្ឃឹុមកូនដូចអូនឯងជាដើម ទីមួយទាល់តែអូនឯងចេះឲ្យតម្លៃខ្លួនឯងមនុស្សយើងគ្មានអ្នកណាគេឲ្យតម្លៃយើងក្រៅពីខ្លួនយើងទេ យើងដើរផ្លូវណាល្អយើងទៅផ្លូវណឹង មានគេបបួលយើងកុហកគេទៅបើថាបាបក៏បាបចុះ ខ្ញុំអត់ទៅទេផ្លូវណឹងខ្ញុំខ្លាច ខ្លារណាស់។

ក៖ ចុះស្វាមីរបស់អ្នកមីងមានឈ្មោះអ្វីដែរអ្នកមីង?

ខ៖ ហឺយភ្លេចឈ្មោះគេបាត់ហើយ២០ឆ្នាំហើយ សូម្បីតែកូនខ្ញុំ៤នាក់អត់ប្រើត្រកូលឪផង វាឆ្អែត បើកូនពៅថាដូចចង់ទៅលេងឪពុកទៅលេងអីទេនាំតែឃើញឈឺចាប់គាត់មិនដែលឲ្យលុយពួកខ្ញុំទិញការ៉េមញុំមួយរៀលខ្មែរផង អញ្ចឹងនឹកគាត់ធ្វើអីស្រណោះគាត់ធ្វើអីបើគាត់មានប្រពន្ធក្រោយទៀតគាត់ទៅគិតប្រពន្ធកូនគាត់ក្រោយទៀតនោះនិង ហើយអូនទាល់អញ្ចឹងកូនៗគាត់ចេះរឹងមាំខ្លួនឯង អ្វីៗក៏គាត់ចេះតស៊ូការកូនក៏មិនហៅឪទៅស្អីគេកាត់ចំណងដៃចងដៃចងអីក៏អត់ដែរ ពីព្រោះអីឪពុកឬស្យាទាត់កូនមួយបាក់ឆ្អឹងខ្នងអង្គុយវេចខ្នងដល់សព្វថ្ងៃតែការកាលពីឆ្នាំទៅនិយាយទៅកំសត់ណាស់នាំតែទឹកភ្នែក។

ក៖ អត់អីទេអ្នកមីង ចុះអ្នកមីងចេះអាន និងចេះសរសេរអក្សរខ្មែរទេអ្នកមីង?

ខ៖ ខ្ញុំរៀនបានទី៦។

ក៖ ចុះកាលដែលរៀនណឹងរៀននៅសាលាណាដែរអ្នកមីង?

ខ៖ កាលរៀននោះរៀននៅសាលាវត្តពិជ័យសាគរ។

ក៖ សាលាណឹងនៅឯណាដែរមីង?

ខ៖ នៅស្រុកកោះធំ ខេត្តកណ្តាល។

ក៖ ចុះអ្នកមីងមានចេះភាសាអ្វីផ្សេងក្រៅពីភាសាខ្មែរទេមីង?

ខ៖ អង់គ្លេស ចិន។

ក៖ ចុះអ្នកមីងចេះអង់គ្លេសចិនណឹងរៀននៅឯណាដែរមីង?

ខ៖ ដោយសារអត់បានទៅរៀនផងពេលធ្វើម្ហូបឲ្យភ្ញៀវចឹង ភ្ញៀវរកអីចឹងភ្ញៀវនិយាយអីចឹងមើលតែភ្ញៀវដើរទៅចាំ៣ម៉ាត់ ៤ម៉ាត់ចឹងទៅលួចកត់ដាក់ក្នុងសៀវភៅថាគេណឹងគេហៅអី ឧទាហរណ៍ថាចានអង់គ្លេងគេថា plate, plate small, plate big អូ!អាណឹងចានតូច ចានធំហើយសរសេរដាក់សៀវភៅមួយសិន ហើយពេលខ្លះភ្ញៀវខ្លះក៏គាត់និយាយតុងខុសគ្នា ខ្លះគាត់ថាវ៉តធឺ ខ្លះគាត់វើទឺ ដូចយើងខ្មែរលើខ្មែរកណ្តាលចឹង អូនញុំទឹក អាមួយទឹ ចុងអណ្តាតគល់អណ្តាតណាចែ ហើយរួចទៅពេលភ្ញៀវគាត់ត្រូវការអីចឹងយើងចាំ អឺគាត់រកអីគាត់និយាយមកយើងចាំស្តាប់តុងគាត់សិន កត់ដាក់ក្នុងសៀវភៅខ្វាច់ជាមួយចិនជាមួយអីចឹង ដល់ពេលគេមកដល់គេថាធុំក្លិនម្ហូបឈ្ងុយគេថាអូហៅសឺ អាណឹងឆ្ញាញ់ណាស់ ឆ្ងាញ់ណាស់លួចកត់ទុក ប៉ុន្តែវិធីចំអិនចំណង់ចំណូលចិត្តមុខម្ហូបវាខុសគ្នាណាអាអូនវិធីចំអិនក៏ខុសគ្នាដែរ ការចិតបន្លែក៏ខុសគ្នាដាំបាយក៏ខុសគ្នា។

ក៖ ចុះអ្នកមីងមានមិត្តភិក្តដែលធំធាត់ស្និតស្នាលមកជាមួយគ្នាមីងមានទេមីង?

ខ៖ មានស្ត្រីមេម៉ាយ៤នាក់។

ក៖ អញ្ចឹងអ្នកមីងអាចប្រាប់ឈ្មោះគាត់បានទេអ្នកមីង?

ខ៖ បានតើ មេម៉ាយកូន៤ដូចគ្នា មួយឈ្មោះបងឡាំណឹងខ្ញុំហៅគាត់ថាចែៗទេ ចែឡាំ ចែធូ ចែរ៉េត ចែរ៉េន ៥នាក់ទាំងខ្ញុំណឹងពួកម៉ាក គិតគ្នារហូតតាំងពីចាប់ផ្តើមស្គាល់គ្នាមក គិតទៅ១៩ឆ្នាំ ចូល២០ឆ្នាំហើយ។

ក៖ អញ្ចឹងអ្នកមីងអាចប្រាប់បានទេថាអ្នកមីងមានអនុស្សាវរីយ៍អ្វីខ្លះដែរជាមួយពួកគាត់?

ខ៖ អូ! អនុស្សាវរីយ៍មានច្រើនណាស់ឈឺអីចឹងទៅជួយកោសខ្យល់គ្នាចឹងទៅពេលទៅដេកពេទ្យអីចឹងទៅជួយ យកម្ហូបបាយអីលុយកាក់អីជូនគ្នាទៅវិញទៅមកចឹងទៅ ហើយសន្យានិយាយជាមួយគ្នាថ្ពួកកូនដៃ ថ្ពួកកូនដៃហើយផ្តិមេដៃទៀតអារបៀបថ្ពួក ចឹងហើយមកធ្វើចេះទៀតណា ថាយើងត្រូវចេះស្រលាញ់គ្នាអស់ពីដួងចិត្តហើយយើងត្រូវគិតគ្នាទៅវិញទៅមក ចែអ្នកមានអីអត់មានអង្ករអត់មានលុយអីចែប្រាប់ខ្ញុំមកពេលដែលខ្ញុំមានលុយអាចរំលែកឲ្យចែបាន ១០០០០ម៉ឺនអីចែកគ្នា៥០០០ម្នាក់ទៅចឹងទៅ ថ្ងៃស្អែកចាំគិតទៀត ចុះលោស្អែកឡើងទៅគេនោះមានកូនអីផ្ញើលុយមកឲ្យលុយចឹងគេរំលែកឲ្យយើងវិញ ទៅវិញទៅមកចឹងទៅ ហអត់អង្ករដៃបាយទេចែអើយថ្ងៃនេះ ចាំម៉ោង៩ ម៉ោង១០ទៅខ្ញុំយកទៅឲ្យដាំបាយហើយច្រកមួយកាតូមកយកមកឲ្យចឹងទៅ វិចអង្ករមកខ្លះទៅមានលុយមានអីចឹងទៅ ពេលមានកម្មវិធីការកូនខ្ញុំចឹងទៅហៅគេមកគេជួយអស់ពីដួងចិត្តទៅ ពេលគេមានកម្មវិធីអញ្ចឹងគេយើងទៅជួយគេវិញទៅ ជួយទៅវិញទៅមកណាអូន គេហៅថាយើងផ្តល់សេចក្តីស្រលាញ់ឲ្យគ្នាទៅវិញទៅមក ហើយនិងនិយាយរួមគោរពសេចក្តីសុខសាន្តឲ្យគ្នាទៅវិញទៅមកចឹងទៅ។

ក៖ ចុះអ្នកមីងធ្លាប់ធ្វើស្រែចំការទេអ្នកមីង?

ខ៖ ធ្លាប់តើ ស៊ីឈ្មួលស្ទូងស្រូវ ច្រូតស្រូវឲ្យគេចឹងទៅធ្វើស្រែខ្លួនឯងស្រែយើងវាតិច យើងចាយវាយអត់គ្រប់ទេអង្ករស្រូវបានមកតិចតួចចឹងទៅ តែដល់ឥឡូវអត់មានស្រែចំការទេម្តាយលក់ឲ្យប្អូនៗអស់ហើយ ខ្លះទៅការប្រពន្ធខ្លះទៅការប្តីពួកគាត់អត់ចេះរកលុយ រកស៊ីអីម៉ែគាត់លក់ដីការប្រពន្ធការប្តីឲ្យកូនឲ្យប្អូនៗចឹងទៅ គាត់ថាយើងជាងបងចឹងទៅយើងអឺដូចថាមានជីវិតតស៊ូក្នុងឆាកជីវិតចឹងទៅយើងដឹងខុសដឹងត្រូវជាងប្អូនៗ ប្អូនៗល្ងិតល្ងង់រៀនក៏អត់ចេះ រៀនខ្ជិលរៀនឲ្យលុយទៅរៀនជួលទៅហើយមិនទៅរៀនទៀត ខ្ញំមិនបាច់ជួលទេឲ្យតែម៉ែភ្លេចត្រចៀកលួចរត់ទៅបាត់ ចង់រៀនណាស់ ហើយពេលខ្លះចឹងទៅខ្ញុំរៀនពេលល្ងាចចឹងទៅលោកគ្រូប្រចាំថ្នាក់គាត់បើកហាងលក់គុយទាវលក់កាហ្វេចឹងទៅជួយលក់គាត់ទៀតបានប្រាក់ខែយកមកផ្តល់ឲ្យម៉ែហើយយើងបានហូបទៀត។

ក៖ ចុះអ្នកមីងធ្លាប់ប្រកបអាជីវកម្មលក្ខណៈគ្រួសារទេ? ដូចជាចិញ្ចឹមគៅ ចិញ្ចឹមជ្រូក ចិញ្ចឹមមាន់ទេ?

ខ៖ អត់ អត់ផងអូន។

ក៖ ចុះក្រៅពីធ្វើស្រែអ្នកធ្លាប់ធ្វើការងារអ្វីផ្សេងទេតាំងពីក្មេងដល់ឥឡូវ?

ខ៖ អរ តាំងពីក្មេងដល់ឥឡូវនិយាយទៅជីវប្រវិត្តមានច្រើនបែបបទណាស់ ធ្លាប់រត់ម៉ូតូឌុប រត់ម៉ូតូឌុបមួយឆ្នាំរត់នៅភ្នំពេញ ហើយរត់ម៉ូតូឌុបចឹងទៅហើយឌុបជនជាតិរុស្ស៊ី ជនជាតិបារាំងចឹងទៅ គាត់ក៏សួរថាចង់ធ្វើការងារ office នៅស្ថានទូតអត់ធ្វើបាន ខ្ញុំថា អូខេធ្វើបានពីព្រោះអីខ្ញុំធ្លាប់នៅពេទ្យកុមារ ពេទ្យកុមារមជ្ឈឹមខ្ញុំបើកលុយឲ្យម៉ែៗកូនឈឺ មើលម៉ែណាគាត់អត់មានបាយហូបអត់លុយទិញម្ហូបទិញបាយចឹងយើងសង្កេតមើលគាត់អាពេលម៉ោង១១ ម៉ោង១១កន្លះឬម៉ោង១០គេចាប់ផ្តើមហូបបាយហើយ មើលទៅគាត់ គាត់ខ្លះអង្គុញមុខស្ងួតអត់មានលុយទិញបាយឲ្យកូនឈឺ ចឹងទេសួរគាត់ គាត់ឈ្មោះអី ហើយកូននោះឈ្មោះអីយើងបើកលុយឲ្យគាត់ទៅ មួយអាទិត្យ៣០០០រៀល ៣០០០រៀលកាលណឹងចាយ៥កាក់ ៥កាក់ទិញបាយបានមួយកញ្ចប់ម្ហូបបានមួយចាន ហើយរួចទៅក្រោយមកទៀតខ្ញុំពេលបាន៥ឆ្នាំចប់អណ្ណិតចឹងទៅក៏សម្រាកទៅរត់ម៉ូតូ ឌុបអត់មានលុយចិញ្ចឹមកូន រត់ម៉ូតូឌុបចាំភ្ញៀវ ភ្ញៀវសួរចឹងទៅថាធ្វើការស្ថានទូតធ្វើបាន៥ឆ្នាំធម្មតាមួយអណ្ណិតៗបានតែ៥ឆ្នាំគេដូរហើយអូន ដូរប្រធានដូរអីយើងរកការងារទៀត។

ក៖ កាលដែលអ្នកមីងធ្វើការនៅស្ថានទូតណឹង ស្ថានទូតមួយណាដែរអ្នកមីង?

ខ៖ ស្ថានទូតសូរវៀត។

ក៖ សូរវៀតណឹង រស្ស៊ី។

ខ៖ ណឹងហើយសូរវៀត រស្ស៊ីជាមួយគ្នាសុំទោសហើយក្រោយមកទៀតជំនាន់អ៊ុនតាក់ ទៅដាក់ពាក្យនៅ ANC ជាប់ទៀត គេតាប្រធាន ANC ចេអឺឲ្យឈរន្មានដូចជា២នាទី ខ្ញុំថាចាំបាច់ឈរធ្វើអី គាត់ថាឈរអញ្ចឹងគាត់ចង់មើលមនុស្សពីលើរហូតដល់ក្រោម គេថាមើលយុទ្ធសាស្ត្រមនុស្សចឹងនោះ តើមនុស្សយើងណឹងអាចធ្វើការបានអត់ គ្រានតែមើលឈរមើលប្រហែល២នាទីគាត់ថាអូខេ ថ្ងៃស្អែកមកបានធ្វើទៀត ៥ឆ្នាំ កាលនោះអឺ នៅពេលកុមារមជ្ឈឹមចឹងដែរទីទ័លម្តាខ្ញុំក្រ ធ្វើស្រែចំការដីគាត់គេចែកមកពី៧៩មកបានតិចៗណឹង រួចទៅចឹងទៅសុំបងស្រីជនជាតិបារាំងណឹងគាត់គេហៅគាត់បងស្រីវេជ្ជសារ៉ាគាត់នៅបារាំង ហើយពេលដែលខ្ញុំនៅពេទ្យកុមារមជ្ឈឹមណឹងខ្ញុំនៅលីវទេ ពេលនោះធ្វើការជាមួយគាត់ចឹងបើកលុយឲ្យម៉ែកូនឈឺគាត់បបួលមករស់នៅស្រុកបារាំងខ្ញុំថាអូខេហើយ ប៉ុន្តែពេលឡើងយន្តហោះបានចូលដល់ក្នុង២កាំទៀតចូលខ្ញុំទម្លាក់កាតាបចុះវិញខ្ញុំអត់ទៅ ពីព្រោះបើខ្ញុំទៅខ្ញុំអាណិតប្អូនៗអាណិតម៉ែនៅស្រុកស្រែចំការនែ មានពីណាជួយកម្លាំងគាត់បើយើងទៅៗ ប្អូនៗដឹងតែរត់លេងចាំតែហូបចាំតែញុំណឹងដល់ចឹងអត់ដាច់ចិត្តទៅ ហើយបន្ទាប់មកទៀតចឹងទៅគេឲ្យតែលឺអង្គការណាមានអង្គការណាទៅដាក់ពាក្យលេងៗទៅដឹងតែជាប់។

ក៖ បាទអ្នកមីង អ្នកមីងមានបទពិសោធន៍ជីវិតច្រើនមែនទែន។

ខ៖ ហើយបើកកាណូតលួចដឹកនិយាយរួមទៅថារតពន្ធណា មានអាតារាងនគរបាលអីស្អែកដេញទាន់ហើយ កូវខ្ញុំគាត់ថាចេ ក្មួយហាចំណិតត្រសក់កូវឯងកុំភ័យ ដឹកម្តងមានតែ៣តោន ៤តោនពោតណា ចំណេញបានលុយច្រើនៗដែរណឹងមួយជើងៗដេកហូបមួយអាទិត្យអីអត់អស់ទេណាចាយមួយសេរីចង់ហូបអីក៏បានដែរ ហើយក្រោយមកទៀតខ្ញុំតាមអីុៗធំៗនោះ សុំគាត់ទៅជាមួយគាត់អត់ឲ្យទៅថាអីុអើយសុំទៅដែរមកហើយខ្ចីអីុឯងមួយជីកន្លះមកអី មួយជីកន្លះច្រើនណាស់អូនបានបារីមួយប៊ិចណា ខ្ញុំស្ពាយកាត់ព្រៃដើរតាមដានជើងអ្នកដើរមុន ដានជើងគាត់ចាស់ៗគាត់ជិតមួយម៉ែត្រៗមានអីលោតទៅតាម ជើងគេដកឡើងយើងដាក់ចូលខ្លាចផ្ទុះមីនណាអូន ហើយក្នុងយើងដឹកយើងទៅយកបារីពីកំពង់សោមឆ្លងកាត់ពីភ្នំពេញទៅអាណឹងសុទ្ធតែដើរកាត់ព្រៃហើយដើរប្រហែលជា៥គីឡូដីអីនោះ ហើយកាលណឹងនៅអាយុ១៤ ១៥ឆ្នាំមានអីទៅតាមគេដែរម៉ែក្រពេក ទៅរកប្រហែលជាចំនួនប្រហែលមួយឆ្នាំអូនសល់បាន៣ ៤ដំឡឹង ទម្រាំតែម៉ែបានស្រួលខ្លួនម៉ែបានលក់ចាប់ហ៊ួយកំបិុកកំប៉ុកម៉ែគាត់ជាស្រ្តីមេម៉ាយនោះ គិតទៅគេពាក្យចាស់ថាពូជស្រីមេម៉ាយពីម្តាយដល់កូនណាខ្ញុំជឿ ខ្ញុំជឿចំនុចណឹងណា មកដល់ខ្លួនខ្ញុំធ្លាក់ខ្លួនមេម៉ាយទៀតម៉ែមេម៉ាយមកកូនមេម៉ាយចាំមើលកូនខ្ញុំមេម៉ាយទៀតអត់។

ក៖ អញ្ចឹងអ្នកមីង នៅក្នុងជីវិតរបស់អ្នកមីងតើពេលវេលាណាដែលជាពេលលំបាកបំផុតក្នុងជីវិតដែរ?

ខ៖ នៅជំនាន់ប៉ុល ពតពិបាកខ្លាំងមែនទែនចុះដល់ថ្នាក់ថាមានក្រមារដូចថាកន្សែង ក្រមារហៅក្រមារបានត្រូវមិនមែនកន្សែងទេ កន្សែង កន្សែងពោះគោ ក្រមារដែលយើងត្បាញខ្លួនឯងណឹង អូនអើយស្លៀកន្សែងណឹងហើយដេកណឹងហើយអាអាវស្លៀក អាវពាក់ណឹងអត់មានបំណាស់ប៉ះហើយរួចទៅ ហាលមួយយប់អីប៉ះមេឃភ្លៀងអត់បានស្ងួតវិញផងណឹង ចាសពាក់ទាំងសើមស្អែកឡើងទម្រាំតែថ្ងៃរះចង់រឹងពោះហើយរងា អូយវេទនាមែនទែនជំនាន់អា ៣ឆ្នាំ ៨ខែ ២០ថ្ងៃ ជំនាន់ប៉ុល ពតណឹងវេទនាជាទីបំផុតមួយជីវិតខ្ញុំដែលធ្លាប់ជួប។

ក៖ ចុះពេលវេលាណាដែលជាពេលវេលាសប្បាយបំផុតជាងគេក្នុងជីវិតវិញ?

ខ៖ សប្បាយចិត្តណឹង សប្បាយចិត្តបានតែ៣ ៤ឆ្នាំពេលមានប្តី ពេលមានប្តីដំបូងគិតគេថាយកគ្រួសារមានសេចក្តីសុខ សុខអីសុខបានតែ៣ ៤ឆ្នាំរួចពីណឹងទៅចិញ្ចឹមកូនដៃខ្លួនឯងពិបាកវេទនា រកស៊ីចិញ្ចឹមកូនមួយចប់រត់ម៉ូតូឌុប ដើរស៊ីឈ្មួលលើកភ្លឺច្រូតស្រូវថាការងារអីក៏ធ្វើដែរបោកខោអាវក៏ទៅដែរឲ្យតែបានលុយចិញ្ចឹមកូន។

ក៖ អញ្ចឹងឃើញថាអ្នកមីងបានឆ្លងកាត់ឧបសគ្គច្រើនមែនទែនក្នុងជីវិត ចុះអ្នកមីងបានឆ្លងកាត់ឧបសគ្គណឹងដោយរបៀបណាដែរអ្នកមីង? អ្វីដែលបានបណ្តាលឲ្យមីងឆ្លងកាត់ឧបសគ្គចឹងណាអ្នកមីង?

ខ៖ បើនិយាយពីឧបសគ្គធ្វើម៉េចបើកាលៈទេសៈ បើនិយាយរួមទៅវាតម្រូវមកអញ្ចឹងហើយអូនបើយើងជៀសក៏ជៀសមិនផុតដែរ អញ្ចឹងពេលដែលយើងមានឧបសគ្គអ្វីមួយយើងត្រូវតែក្លាហានត្រូវតែតស៊ូក្នុងឆាកជីវិត បើយើងមិនតស៊ូម៉េចនឹងទៅមុខអូន បើយើងតស៊ូបានបានជោគជ័យបានបានទៅមុខ ហើយឧទាហរណ៍ថាស្ពានណឹងវាចង់បាក់ហើយ បើយើងមិនខំលោតផ្លោសឲ្យហួសអាស្ពានបាក់ណឹងយើងម៉េចទៅដល់ត្រើយមួយទៀត ទាល់តែយើងខំលោត ខំហក់ទៅឲ្យផុតដល់ត្រើយមួយទៀតទៅដើម្បីថាណឹងយើងមានសេចក្តីសុខសាន្តហើយ ហើយសំខាន់មនុស្សយើងម្នាក់ៗខំទោះយើងមានតិចមានច្រើនក៏ដោយយើងត្រូវតែធ្វើអំពើល្អ យើងឃើញអ្នកជិតខាងដែលធ្លាប់រស់នៅក្បែរយើងអីឧទាហរណ៍ថាឥឡូវអូនមានសម្លរមួយចាន ចុះបើក្រឡេកភ្នែកមើលទៅឃើញគេកូនយំរញ៉េរញ៉ៃអត់មានសម្លរហូបយើងមិនចែករំលែកកន្លះចានឲ្យគេមានអីយើងត្រូវតែចែករំលែកអូន ហើយរួចទៅនិយាយរួមទៅយើងត្រូវតែធ្វើអំពើល្អទៅអូន កាលណាដែលយើងចែករំលែកឲ្យម្នាក់ណឹងឈ្មោះកចឹងទៅ ទោះបីទៅមុខទៀតយើងអត់មានអីក៏មានខជួយយើងដែរខ្ញុំជឿទៅលើអញ្ចឹងអូន តាមដែលថាខ្ញុំជួបខ្លួនខ្ញុំក្នុងឆាកជីវិតរបស់ខ្ញុំសព្វថ្ងៃណា យើងត្រូវធ្វើអំពើល្អហើយយើងចែករំលែកក្តីស្រលាញ់ឲ្យអ្នកជិតខាងឲ្យអ្នកជុំវិញខ្លួនដើម្បីយើងមានសេចក្តីសុខ ហើយយើងឃើញអ្នកជិតខាងគេមានទុក្ខលំបាកយើងកុំមើលនឹងភ្នែកហើយយើងកុំពេបជ្រាយតែយើងជួយយើងសម្លឹងឲ្យច្បាស់មើលឲ្យយូរតើមនុស្សនោះជាមនុស្សប្រភេទណា កុំជួយពស់វែកណាហក់ចឹកវិញ ចឹងជួយមនុស្សណឹងអាចដែលយើងអាចជួយបានថាមនុស្សណឹងជាមនុស្សល្អ យើងត្រូវតែធ្វើការពិចារណខ្លួនឯង ថាយើងត្រូវអាចជួយម្នាក់ណឹងឲ្យបាន ជួយទៅ បើយើងធ្វើល្អទៅពេលក្រោយក៏យើងជួបអ្នកល្អដែរអូន។

ក៖ អញ្ចឹងតាំងពីក្មេងរហូតមកដល់ពេលនេះអ្នកមីងធ្លាប់មានក្តីស្រម៉ៃថាចង់ធំឡើងចង់ធ្វើអ្វីទេមីង?

ខ៖ កាលពីនៅរៀននៅវ័យកុមារចេះតែមានហើយអូនតែវាមិនបានដូចបំណងទេ។

ក៖ កាលណឹងចង់ធ្វើអ្វីដែរមីង?

ខ៖ ចង់ធ្វើអីចង់បានដូចបំណឹងចង់ថាចេ ពេលដែលខ្ញុំអនាគតទៅមានអីក្រៅពីចង្រ្កានជើងឆ្នាំងទេ ទោះបីយ៉ាងក៏ខ្ញុំត្រូវប្រឹងមានគ្រូណាបង្រៀនអីខ្ញុំត្រូវតែយកសញ្ញាប័ត្រអ្វីមួយឲ្យបាន គេថាធ្វើអីក៏ដោយឲ្យបានជោគជ័យ តស៊ូឲ្យបានជោគជ័យគេថារៀនអីចេះអីចេះឲ្យប្រាកដណាអូនចាស បានមានសញ្ញាប័ត្រចុងភៅមានអីណឹង ចិញ្ចឹមកូនបានស្រួលដល់សព្វថ្ងៃ។

ក៖ អញ្ចឹងមានន័យថាអ្នកមីងសម្រេចក្តីស្រម៉ៃហើយ?

ខ៖ ចាសបានហើយ ជោគជ័យហើយតែឥឡូវនៅទៀត រាល់ថ្ងៃនៅផ្ទះដីផ្លូវកំសត់ណាស់ តែទោះបីយ៉ាងណាក៏រដ្ឋគេមានកន្លែងដោះដូរឲ្យយើងដែរតែក៏ខ្ញុំសង្ឃឹមភាគតិចតែខ្ញុំសង្ឃឹមខ្លួនឯងភាគច្រើនថា ថ្ងៃណាខែណាឆ្នាំណាខ្ញុំនឹងធ្វើខ្លួនឯងឲ្យបានសម្រេចឲ្យបានជោគជ័យ ឲ្យមានដីឡូនៅឲ្យមានផ្ទះធំទ្រនំខ្ពស់នៅជិតហើយអូនប្រហែលជាំ២០២៣ណឹងអាចហើយតែអាណឹងសុុំបិទរង្វង់ក្រចកព្រោះពាក់ព័ន្ធនិងអ្នកធំ។

ក៖ ចុះតាំងពីក្មេងមកអ្នកមីងចូលចិត្តពិសារម្ហូបអ្វីជាងគេដែរមីង?

ខ៖ បើនិយាយរួមទៅសម្លរម្ជូរអត់សូវចេះធុំចាស ម្ជូរត្រកួនស្លឹកអំពិលកូនត្រី កំពឹសអី ចឹងអូនត្រីកញ្ចុះអីចឹងទៅ អានោះត្រីតូចៗណឹងវីតាមីនម៉ង ពេលភ្នែកយើងស្រវ៉ាងអីយើងញុំអាត្រីច្រវ៉ាអីតូចៗណឹងទៅនិងអាចធ្វើឲ្យភ្នែកយើងភ្លឺណា ហើយនិយាយរួមទៅខួរក្បាលយើងក៏ភ្លឺស្រឡះដែរ ហើយមួយទៀតយើងត្រូវការថាកុំនៅដល់យប់ពេកយូរបំផុតត្រឹមម៉ោង៩យើងត្រូវរៀបចំខ្លួនចូលមុងគេងដើម្បីសុខភាពអត់សូវចេះឈឺ ហើយព្រឹកឡើងយើងត្រូវញុំទឹកឲ្យអស់មួយកែវៗសិន ព្រឹកឡើងកុំចោលឲ្យសោះទោះបីប្រញាប់ការងារយ៉ាងណាក៏ដោយអត់សូវចេះឈឺណាអាអូន។

ក៖ ចុះតាំងពីក្មេងមកអ្នកមីងចូលចិត្តស្តាប់ចម្រៀងទេមីង?

ខ៖ អត់ទេ អត់សូវចូលចិត្តចម្រៀងទេ អឺចូលចិត្តជាងគេ មើលសៀវភៅហើយនិងមើលឆាកកំប្លែងអីបន្តិចបន្តួច ហើយនិយាយរួមអានព្រះគម្ពីរខ្ញុំចូលចិត្តរៀនព្រះគម្ពីរឲ្យតែមានសៀវភៅព្រះគម្ពីរចូលចិត្តណាស់ដូចជាសៀវភៅធម៌សៀវភៅអីចឹង។

ក៖ ចុះអ្នកមីងមានចេះឧបករណ៍តន្ត្រីអីទេមីង?

ខ៖ អត់សោះ។។

ក៖ ចុះអ្នកមីងមកដល់សព្វថ្ងៃនេះអ្នកមីងបានកូនបានចៅប៉ុន្មាននាក់ហើយមីង?

ខ៖ ទើបតែបានចៅ២ កូនទី៣។

ក៖ ចឹងអ្នកមីងមានកូនប៉ុន្មាននាក់ដែរអ្នកមីង?

ខ៖ កូន៤នាក់ ប្រុស២ ស្រី២។

ក៖ មានន័យថាមានកូន៤នាក់ ចៅ២នាក់ អញ្ចឹងមកដល់ចុងបញ្ចប់ហើយតើអ្នកមីងមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់អ្នកមីងទេ? ថាពួកគាត់គួរតែរស់នៅបែបណា? ធ្វើជាមនុស្សបែបណាដែរអ្នកមីង?

ខ៖ អឺ និយាយរួមទៅចង់សំណូមពរឲ្យកូនៗជំនាន់ក្រោយនេះធ្វើអំពើល្អហើយប្រឹងប្រែងខំធ្វើខំរកស៊ីដើម្បីចិញ្ចឹមជីវិត ហើយដើរផ្លូវល្អកុំឲ្យជួបគ្រឿងញៀនតែប៉ុណ្ណឹងទេ អូន។

ក៖ អញ្ចឹងខ្ញុំសូមអរគុណដល់មីងដែលបានចំណាយពេលវេលាសម្ភាសន៍ជាមួយខ្ញុំ ហើយខ្ញុំសូមជូនពរឲ្យមីងមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណាមីងណា។

ខ៖ ចាសជំរាបលាព្រះអង្គប្រទានពរអូន។